  Анжелика Тихонова корреспондент Удмуртиысь Пичи Пурга ёросысь спортсменкаослэн командазы гозы кысканъя Россилэн чемпионатаз куинетӥ инты басьтӥз. Ӵошатсконъёс 27-28 шуркынмонэ Тверьын ортчизы. Со сярысь элькунысь Спортъя дасяськонъя центрлэн «ВКонтакте» мерлыко вотэсысь бамаз ивортӥзы. Тямыс нылкышноос оглом секталазыя 560 килограммозь категориын нюръяськизы но Тверьысь но Пенза улосвылысь командаослы гинэ келязы Ӵошатсконъёсы Москва, Тюмень, Ленинград улосвылъёсысь, Дагестанысь, Москваысь но Санкт-Петербургысь командаос пыриськизы. Нылкышноос пӧлын сяна, вожвылъяськонъёс воргоронъёс пӧлын (640, 720 но 1000 килограммозь категориосын) но 580 килограммозь суро командаос пӧлын (ньыль воргоронъёс но ньыль кышномуртъёс) ортчизы. Отчы Удмуртиысь гозы кыскасьёс ӧз пыриське. Ӵошатсконъёслы йылпумъянъёсъя, тужгес усто командаос Россилэн сборнояз пырозы но 2022-тӥ арын южтолэзе Голландие липет улын дуннелэн чемпионатаз мынозы Нялтас вераса, гозы кыскась нылкышноосмы 2019-тӥ арын но Россилэн чемпионатаз куинетӥ луизы вал. Нош туэ соос Гракын Спортъя гужем элькун гурт шудонъёсын но Ижкарын Йӧскалык но олимпи луисьтэм спорт амалъёсъя огъяросси фестивальын вормизы. Тодэ вайытом, Удмуртиысь биатлонист IBU-лэн кубокезлэн нырысетӥ люкетаз бронза медаль утӥз. Тегъёс: Спорт Удмуртия Россия ПичиПурга  